Skírisdag eiga vit aftur stóra uppgávu á heimavølli, tá føroyameistararnir úr Víkingi koma at vitja Víkingur varð í fjør besta liðið í føroyskum fótbólti, og tað fingu teir gullkrónurnar fyri eftir seinasta leikdag. Hinvegin eydnaðist tað ikki teimum ljósabláu at vinna steypakappingina, sum teir annars hava gjørt seg til serfrøðingar í seinnu árini. Her hevur Víkingur meira enn nakar verið liðið, sum hevur sett dagsskránna, og síðani 2012 hava teir eisini verið partur av øllum finaludystunum í kappingini um Løgmanssteypið. Tí er tað ikki hissini setningur, nú vit skulu royna at varpa teir út í fjórðingsfinaluni. Á vøllinum hava vit longu hitt Víking eina ferð í ár, og tá endaði tað við 1-1 javnleiki í Sarpugerði. Tá vístu vit í løtum væl og virðiliga, at vit eru førir fyri at bjóða meistarunum av, og á heimavølli hava vit vónandi tann stuðulin, sum kann geva tað lítla eyka pettið, sum broytir javnleik til sigur.